b'\n_START_ARTICLE_\nSinclair Research Ltd\n_START_SECTION_\nSinclair Radionics\n_START_PARAGRAPH_\nI\xc5\xa1 sukaupto kapitalo, ra\xc5\xa1ant straipsnius Practical Wireless \xc5\xbeurnalui, 1961 liepos 25 seras Klaivas Sinkleris Kembrid\xc5\xbee \xc4\xafsteig\xc4\x97 Sinclair Radionics bendrov\xc4\x99. 1963 kompanija pristat\xc4\x97 pirm\xc4\x85j\xc4\xaf savo radijo imtuv\xc4\x85 Sinclair Slimline. V\xc4\x97liau ji gamino ir pardavin\xc4\x97jo stiprintuvus, kolon\xc4\x97les, skai\xc4\x8diuotuvus, taip pat detales radijo imtuv\xc5\xb3 ir stiprintuv\xc5\xb3 surinkimui. Kompanija s\xc4\x97kmingai pardavin\xc4\x97jo savo produktus ir k\xc4\x97l\xc4\x97 savo reputacij\xc4\x85._NEWLINE_Nuo 1972 preki\xc5\xb3 asortiment\xc4\x85 papild\xc4\x97 laikrod\xc5\xbeiai, ne\xc5\xa1iojami televizoriai ir \xc4\xafrankiai._NEWLINE_1973 rugs\xc4\x97j\xc4\xaf Sinkleris nupirko Ablesdeal kompanij\xc4\x85, siekdamas trumpesnio kelio naujos kompanijos \xc4\xafteisinimui, jeigu Sinclair Radionics nebetenkins jo ambicij\xc5\xb3. \xc5\xa0is pirkinys v\xc4\x97liau pasiteisino. 1973 met\xc5\xb3 gegu\xc5\xbe\xc4\x97s m\xc4\x97nes\xc4\xaf Sinclair Radionics pasiek\xc4\x97 \xc2\xa31,8 milijono apyvart\xc4\x85._NEWLINE_1975 met\xc5\xb3 rugpj\xc5\xabt\xc4\xaf \xe2\x80\x9eSinclair Radionics\xe2\x80\x9c pristat\xc4\x97 Black Watch (\xe2\x80\x9eJuodasis Laikrodis\xe2\x80\x9c) rankin\xc4\xaf laikrod\xc4\xaf. Jis tur\xc4\x97jo 5 skai\xc4\x8di\xc5\xb3 \xc5\xa1viesos diod\xc5\xb3 ekran\xc4\x85 bei kent\xc4\x97jo nuo technini\xc5\xb3 problem\xc5\xb3, susijusi\xc5\xb3 su elementais ir tikslumu. D\xc4\x97l \xc5\xa1io produkto kompanija prad\xc4\x97jo patirti didelius nuostolius ir buvo priversta ie\xc5\xa1koti papildom\xc5\xb3 investicij\xc5\xb3. 1975 Ablesdeal buvo pervadinta \xc4\xaf \xe2\x80\x9eSinclair Instrument Ltd\xe2\x80\x9c. Lygiai po met\xc5\xb3 National Enterprise Board nupirko 43\xc2\xa0% Sinclair Radionics akcij\xc5\xb3 u\xc5\xbe \xc2\xa3650 000. Nenor\xc4\x97damas dalintis bendrov\xc4\x97s kontrole, Sinkleris \xc4\xafkalbino Chris Curry, kuris dirbo \xe2\x80\x9eSinclair Radionics\xe2\x80\x9c nuo 1966 ir buvo labai svarbi asmenyb\xc4\x97, pereiti dirbti \xc4\xaf jo nauj\xc4\x85 kompanij\xc4\x85._NEWLINE_Sinclair Instruments suk\xc5\xabr\xc4\x97 Wrist Calculator (skai\xc4\x8diuotuv\xc4\x85, kur\xc4\xaf buvo galima ne\xc5\xa1ioti ant rie\xc5\xa1o) tam, kad surinkt\xc5\xb3 apyvartini\xc5\xb3 l\xc4\x97\xc5\xa1\xc5\xb3. Produktas netik\xc4\x97tai tapo komerci\xc5\xa1kai s\xc4\x97kmingas. 1977 liep\xc4\x85 kompanija buvo pervadinta \xc4\xaf \xe2\x80\x9eScience of Cambridge Ltd\xe2\x80\x9c. Daugma\xc5\xbe tuo metu Ian Williamson parod\xc4\x97 Chris Curry kompiuterio prototip\xc4\x85, kuris buvo paremtas National Semiconductor SC/MP procesoriumi ir dalimis, paimtomis i\xc5\xa1 kai kuri\xc5\xb3 ankstesni\xc5\xb3 Sinklerio skai\xc4\x8diuotuv\xc5\xb3. Curry buvo su\xc5\xbeav\xc4\x97tas ir paskatino Sinkler\xc4\xaf pritaikyti j\xc4\xaf kaip nauj\xc4\x85 produkt\xc4\x85. Buvo pasiektas susitarimas su Williamson, ta\xc4\x8diau kontraktas niekada nebuvo pasira\xc5\xa1ytas. National Semiconductor pasi\xc5\xabl\xc4\x97 perprojektuoti kompiuter\xc4\xaf taip, kad jis naudot\xc5\xb3 tik j\xc5\xb3 komponentus, ir pasi\xc5\xabl\xc4\x97 vykdyti j\xc5\xb3 gamyb\xc4\x85.\n_START_SECTION_\nScience Of Cambridge\n_START_PARAGRAPH_\nScience Of Cambridge pristat\xc4\x97 mikrokompiuterio komplekt\xc4\x85 1978 bir\xc5\xbeel\xc4\xaf, pavadin\xc4\x99 j\xc4\xaf MK14. Jis buvo paremtas SC/MP procesoriumi. 1978 liep\xc4\x85 jau buvo vykdomas asmeninio kompiuterio projektas. Kai Sinkleris suprato, kad NewBrain (asmeninis kompiuteris, projektuojamas \xe2\x80\x9eSinclair Radionics\xe2\x80\x9c kompanijos) negal\xc4\x97s b\xc5\xabt parduodamas pigiau nei \xc2\xa3100, kaip jis i\xc5\xa1 prad\xc5\xbei\xc5\xb3 numat\xc4\x97, savo mintis permet\xc4\x97 \xc4\xaf ZX80. 1979 gegu\xc5\xbe\xc4\x99 D\xc5\xbeimo Vestvudo (Jim Westwood) Science Of Cambridge bendrov\xc4\x97je prad\xc4\x97tas ZX80 projektas buvo pristatytas 1980 vasar\xc4\xaf u\xc5\xbe \xc2\xa379,95 surenkam\xc4\x85ja forma ir u\xc5\xbe \xc2\xa399,95 pilnai sukomplektuotas. Lapkrit\xc4\xaf Science Of Cambridge buvo pervadintas \xc4\xaf \xe2\x80\x9eSinclair Computers Ltd\xe2\x80\x9c.\n_START_SECTION_\nAsmeniniai kompiuteriai\n_START_PARAGRAPH_\n1981 kov\xc4\x85 \xe2\x80\x9eSinclair Computers Ltd\xe2\x80\x9c buvo pervadinta \xc4\xaf \xe2\x80\x9eSinclair Research Ltd\xe2\x80\x9c ir buvo i\xc5\xa1leistas ZX81 u\xc5\xbe \xc2\xa349,95 surenkam\xc4\x85ja forma ir \xc2\xa369,95 pilnai sukomplektuotas, pristatomas pa\xc5\xa1tu. 1982 kov\xc4\x85 \xe2\x80\x9eSinclair Research\xe2\x80\x9c pasiek\xc4\x97 \xc2\xa38,55 milijon\xc5\xb3 peln\xc4\x85 bei \xc2\xa327,17 milijon\xc5\xb3 apyvart\xc4\x85, \xc4\xafskaitant \xc2\xa3383 000 vyriausyb\xc4\x97s dotacijas u\xc5\xbe plok\xc5\xa1\xc4\x8dio ekrano technologij\xc4\x85._NEWLINE_1982 baland\xc4\xaf pristatytas ZX Spectrum, komerci\xc5\xa1kai s\xc4\x97kmingiausias Sinklerio kompiuteris, u\xc5\xbe \xc2\xa3125 su 16kB RAM ir u\xc5\xbe \xc2\xa3175 su 48 kB operatyvia atmintimi. Per dvejus metus buvo parduota daugiau nei milijonas ZX Spectrum kompiuteri\xc5\xb3. Jis buvo sumu\xc5\xa1\xc4\x99s visus pardavimo rekordus de\xc5\xa1imt met\xc5\xb3 \xc4\xaf priek\xc4\xaf._NEWLINE_1982 vasar\xc4\xaf Timex korporacija \xc4\xafsigijo licencij\xc4\x85 gaminti ir parduoti Sinclair kompiuterius JAV Timex Sinclair vardu. Liep\xc4\x85 Timex i\xc5\xa1leido TS1000 (amerikieti\xc5\xa1k\xc4\x85 ZX81 versij\xc4\x85). 1983 Spectrum buvo pristatytas Consumer Electronics parodoje Las Vegase. Rugs\xc4\x97j\xc4\xaf buvo i\xc5\xa1leistas TV80 ki\xc5\xa1eninis televizorius su plok\xc5\xa1\xc4\x8diu ekranu. Tai buvo komercin\xc4\x97 nes\xc4\x97km\xc4\x97, tebuvo parduota 15000 vienet\xc5\xb3 ir nebuvo padengti \xc2\xa34 milijonai gamybos i\xc5\xa1laid\xc5\xb3._NEWLINE_1983 pabaigoje Timex nusprend\xc4\x97 atsisakyti Timex Sinclair sumanymo, d\xc4\x97l to, kad nepavyko perlau\xc5\xbeti JAV rinkos taip, kaip buvo tik\xc4\x97tasi. Pardavim\xc5\xb3 s\xc4\x97kmei sutrukd\xc4\x97 didel\xc4\x97 konkurencija. Ta\xc4\x8diau Timex kompiuteriai dar kelet\xc4\x85 met\xc5\xb3 buvo gaminami ir parduodami kitose \xc5\xa1alyse. Tarp j\xc5\xb3 \xc5\xbeinomiausia Timex Portugal, kurie i\xc5\xa1leido patobulintas TS 2048 ir TS 2068 versijas._NEWLINE_1984 sausio 12 buvo pristatytas Sinclair QL, \xc5\xa1iek tiek aplenkiant Apple Macintosh pardavim\xc5\xb3 prad\xc5\xbei\xc4\x85. Tai buvo naujas kompiuteris, skirtas verslo rinkai bei kainavo \xc2\xa3399. Ta\xc4\x8diau galutinis dizainas dar nebuvo pabaigtas. Kompiuteri\xc5\xb3 pristatymas prasid\xc4\x97jo tik baland\xc4\xaf. Nors buvo gauta 13 000 u\xc5\xbesakym\xc5\xb3, ta\xc4\x8diau i\xc5\xa1 prad\xc5\xbei\xc5\xb3 tik keli \xc5\xa1imtai vienet\xc5\xb3 pasiek\xc4\x97 u\xc5\xbesakovus. Be to, QL kent\xc4\x97jo tiek nuo aparat\xc5\xabros, tiek nuo programini\xc5\xb3 problem\xc5\xb3. Pilnai veikian\xc4\x8dios sistemos atsirado tik vasaros pabaigoje ir d\xc4\x97l \xc5\xa1ios prie\xc5\xbeasties \xe2\x80\x9eSinclair Research\xe2\x80\x9c buvo sukritikuota brit\xc5\xb3 reklamos prie\xc5\xbei\xc5\xabros asociacijos. Nors dar ruden\xc4\xaf Sinkleris oficialiai prognozavo, kad Sinclair QL pasieks milijon\xc4\x85 pardavim\xc5\xb3, ta\xc4\x8diau prognoz\xc4\x97s nepasitvirtino ir 1985 vasar\xc4\xaf gamyba buvo sustabdyta d\xc4\x97l paklausos tr\xc5\xabkumo. \xc5\xa0iuo kompiuteriu vienu metu naudojosi ir Linus Torvalds, Linux k\xc5\xabr\xc4\x97jas._NEWLINE_Tarp 1981-1988 Sinclair taip pat suk\xc5\xabr\xc4\x97 \xc4\xafvairi\xc4\x85 periferij\xc4\x85 kompiuteriams: spausdintuvus, atminties prapl\xc4\x97timo modulius, vairalazdes ir kt. I\xc5\xa1orin\xc4\x97 atmintis paprastai buvo kaset\xc4\x97s, kas buvo \xc4\xafprasta tos eros laikais. U\xc5\xbeuot naudoj\xc4\x99s laisvai pasirenkam\xc4\x85 diskeli\xc5\xb3 skaitytuv\xc4\x85, Sinkleris nusprend\xc4\x97 si\xc5\xablyti savo sistem\xc4\x85, ZX Microdrive \xe2\x80\x93 juostinius kartrid\xc5\xbeus, kurie buvo gana nepatikimi. Tai buvo pagrindin\xc4\x97 atmintis ir Sinclair QL kompiuteriuose._NEWLINE_1984 spal\xc4\xaf prekyboje pasirod\xc4\x97 ZX Spectrum+. Tai buvo rekonstruotas ZX Spectrum su plastikine klaviat\xc5\xabra. Prekybininkai sukaup\xc4\x97 dideles j\xc5\xb3 atsargas prie\xc5\xa1 Kal\xc4\x97din\xc4\x99 prekyb\xc4\x85, tik\xc4\x97damiesi dideli\xc5\xb3 pardavim\xc5\xb3, ta\xc4\x8diau parduot\xc5\xb3 kompiuteri\xc5\xb3 skai\xc4\x8dius nepateisino vil\xc4\x8di\xc5\xb3. D\xc4\x97l \xc5\xa1ios prie\xc5\xbeasties prekybininkai neu\xc5\xbesakin\xc4\x97jo daugiau kompiuteri\xc5\xb3 ir \xe2\x80\x9eSinclair Research\xe2\x80\x9c pelnas i\xc5\xa1 u\xc5\xbesakym\xc5\xb3 kit\xc5\xb3 met\xc5\xb3 saus\xc4\xaf pavojingai smuko. Spectrum+ tur\xc4\x97jo tokias pa\xc4\x8dias specifikacijas kaip ir originalus modelis. Atnaujintas Spectrum, ZX Spectrum 128, pasirod\xc4\x97 Ispanijoje, pristatytas ispani\xc5\xa1kos \xe2\x80\x9eInvestronica\xe2\x80\x9c firmos. 1986 \xc5\xa1is modelis atsirado ir Did\xc5\xbeiojoje Britanijoje, tikriausiai siekiant u\xc5\xbedirbti pinig\xc5\xb3.\n_START_SECTION_\nSunkumai ir kompiuteri\xc5\xb3 verslo pardavimas Amstrad\n_START_PARAGRAPH_\n1985 saus\xc4\xaf Sinkleris i\xc5\xa1leido \xe2\x80\x9eFM Wristwatch Radio\xe2\x80\x9c, LCD rankin\xc4\xaf laikrod\xc4\xaf su integruotu radijo imtuvu. Antena buvo integruota \xc4\xaf dir\xc5\xbeel\xc4\xaf, o elementas pasl\xc4\x97ptas po s\xc4\x85saga. Taip tikriausiai buvo bandyta subalansuoti laikrod\xc5\xbeio svor\xc4\xaf. Laikrodis tur\xc4\x97jo kelet\xc4\x85 naudojimo problem\xc5\xb3 ir niekada nebuvo masi\xc5\xa1kai gaminamas, tod\xc4\x97l yra vienas re\xc4\x8diausi\xc5\xb3 Sinlcair produkt\xc5\xb3._NEWLINE_Seras Klaivas dom\xc4\x97josi elektrin\xc4\x97mis transporto priemon\xc4\x97mis ir 1980-\xc5\xb3 prad\xc5\xbeioje dirbo prie vienviet\xc4\x97s \xe2\x80\x9easmenin\xc4\x97s\xe2\x80\x9c transporto priemon\xc4\x97s. 1983 Sinkleris \xc4\xafsteig\xc4\x97 \xe2\x80\x9eSinclair Vehicles Ltd\xe2\x80\x9c (leisdamas \xe2\x80\x9eSinclair Research\xe2\x80\x9c koncentruotis \xc4\xaf elektronik\xc4\x85) ir 1985 sausio 10 pristat\xc4\x97 Sinclair C5 elektronin\xc4\x99 transporto priemon\xc4\x99. Elementais maitinama priemon\xc4\x97 i\xc5\xa1sprend\xc4\x97 aplinkos ter\xc5\xa1imo problemas ir buvo gana \xc4\xafperkama, kainavo \xc2\xa3399. Ta\xc4\x8diau tai tapo komercin\xc4\x97 katastrofa, buvo parduota vos 17 000 vienet\xc5\xb3, o Sinclair patyr\xc4\x97 \xc2\xa37 milijonus nuostoli\xc5\xb3, tai prived\xc4\x97 prie \xe2\x80\x9eSinclair Vehicles\xe2\x80\x9c likvidacijos v\xc4\x97liau tais pa\xc4\x8diais metais. C5, QL ir TV80 nes\xc4\x97km\xc4\x97s pakirto investuotoj\xc5\xb3 pasitik\xc4\x97jim\xc4\x85 Sinkleriu._NEWLINE_1985 gegu\xc5\xbe\xc4\x97s 28 Sinkleris paskelb\xc4\x97, kad nor\xc4\x97t\xc5\xb3 surinkti papildomus \xc2\xa310-\xc2\xa315 milijon\xc5\xb3 svar\xc5\xb3 sterling\xc5\xb3 Sinclair Research restrukt\xc5\xabrizacijai. Prarastas pasitik\xc4\x97jimas kompanija \xc5\xa1i\xc5\xb3 tiksl\xc5\xb3 \xc4\xafgyvendinim\xc4\x85 padar\xc4\x97 ne\xc4\xafmanom\xc4\x85. 1986 bendrov\xc4\x97 pardav\xc4\x97 vis\xc4\x85 kompiuterini\xc5\xb3 produkt\xc5\xb3 asortiment\xc4\x85 ir prekin\xc4\xaf \xe2\x80\x9eSinclair\xe2\x80\x9c vard\xc4\x85 Amstrad kompanijai. Sandoris nepaliet\xc4\x97 pa\xc4\x8dios \xc4\xafmon\xc4\x97s, tik jos vard\xc4\x85 ir produktus.\n_START_SECTION_\n1986-1992 laikotarpis\n_START_PARAGRAPH_\nPo sandorio su \xe2\x80\x9eAmstrad\xe2\x80\x9c \xe2\x80\x9eSinclair Research\xe2\x80\x9c tapo holdingo kompanija, apimanti elektronikos ir kitus sektorius. Tarp j\xc5\xb3 buvo \xc4\xafsteigtos trys \xc4\xafmon\xc4\x97s: Anamartic Ltd, projektavusi, vys\xc4\x8diusi ir pardavin\xc4\x97jusi atminties ir procesoriaus produktus, pagamintus pagal wafer - scale integration (WSI) technologij\xc4\x85; Shaye Communications, pl\xc4\x97tojusi produktus telekomunikacijai; Cambridge Computer, k\xc5\xabrusi kompiuterines technologijas ir satelitines l\xc4\x97k\xc5\xa1tes._NEWLINE_1987 Cambridge Computer i\xc5\xa1leido delninio ir ne\xc5\xa1iojamo kompiuteri\xc5\xb3 stiliaus Z88 kompiuter\xc4\xaf. Jo pardavimai, palyginus su ankstesniais Sinklerio kompiuteriais buvo tik vidutini\xc5\xa1kai s\xc4\x97kmingi. V\xc4\x97liau \xc5\xa1i kompanija dar i\xc5\xa1leido ir kompakti\xc5\xa1kas televizijos l\xc4\x97k\xc5\xa1tes._NEWLINE_Per \xc5\xa1iuos metus \xe2\x80\x9eSinclair Research Ltd\xe2\x80\x9c kasmet paprastai patirdavo nuostolius, iki 1990-\xc5\xb3 \xc4\xafmon\xc4\x97je teliko trys darbuotojai, \xc4\xafskaitant pat\xc4\xaf Klaiv\xc4\x85 Sinkler\xc4\xaf. Negal\xc4\x97dama surinkti pakankamo kapitalo bendrov\xc4\x97 pardav\xc4\x97 Cambridge Computer S.C.I. kompanijai, taip pat atsisak\xc4\x97 vis\xc5\xb3 investicij\xc5\xb3 Shaye Communications kompanijoje.\n_START_SECTION_\n1992-dabar\n_START_PARAGRAPH_\nKompanija egzistuoja iki \xc5\xa1iol, ta\xc4\x8diau kiek kitokia forma nei anks\xc4\x8diau. Nuo 1992 iki 1996 met\xc5\xb3 Sinclair Research kasmet patirdavo nuostolius  (tolimesni\xc5\xb3 met\xc5\xb3 duomen\xc5\xb3 n\xc4\x97ra). Tai prad\xc4\x97jo kelti nerim\xc4\x85 investuotojams, nes Sinkleris naudojo savo asmeninius pinigus i\xc5\xa1radim\xc5\xb3 k\xc5\xabrimo i\xc5\xa1laidoms padengti. Iki 1997 dirbo vos trys darbuotojai, o v\xc4\x97liau Sinkleris liko vieninteliu savo kompanijos darbuotoju._NEWLINE_1992 metais pristatytas Zike elektrinis dviratis. Ta\xc4\x8diau j\xc5\xb3 buvo parduota tik apie 2000 vienet\xc5\xb3 ir produktas tapo dar viena komercine nes\xc4\x97kme. 1994 baland\xc5\xbeio 28 i\xc5\xa1leistas Zeta \xe2\x80\x93 \xc4\xafrenginys, tvirtinamas prie priekinio dvira\xc4\x8dio rato ir su elektrinio motoro pagalba didinantis va\xc5\xbeiavimo greit\xc4\xaf. J\xc5\xb3 buvo parduota daugiau nei 15 000 vienet\xc5\xb3. 1997 pasirod\xc4\x97 patobulinta Zeta II \xc4\xafrenginio versija, 2000 metais \xe2\x80\x93 Zeta III._NEWLINE_1997 bir\xc5\xbeel\xc4\xaf Sinclair Research pristat\xc4\x97 vien\xc4\x85 ma\xc5\xbeiausi\xc5\xb3 pasaulyje FM bang\xc5\xb3 Sinclair X1 Button Radio radijo imtuv\xc4\x85. 1999 gegu\xc5\xbe\xc4\x99 pasirod\xc4\x97 dar vienas miniati\xc5\xabrinis AM bang\xc5\xb3 Z1 Micro AM Radio radijo imtuvas._NEWLINE_2003 buvo pristatytas kartu su Daka Designs sukonstruotas ZA20 Wheelchair Drive Unit motorinis invalid\xc5\xb3 ve\xc5\xbeim\xc4\x97lio greitinimo \xc4\xafrenginys. Bendradarbiaujant \xc5\xa1ioms kompanijoms, buvo i\xc5\xa1leistas ir SeaDoo Sea Scooter povandeninis skuteris._NEWLINE_2006 liepos 12 prekyboje pasirod\xc4\x97 Sinklerio sukurtas sulankstomas A-bike dviratis u\xc5\xbe 200\xc2\xa3. Apie j\xc4\xaf buvo paskelbta prie\xc5\xa1 dvejus metus, 2004.'